Uudet seksuaalirikosepäilyt Oulussa ja Itä-Helsingissä järkyttivät itähelsinkiläisiä sunnuntaina.

Poliisilla oli lauantai-iltana operaatio Itä-Helsingin Roihuvuorentiellä sijaitsevassa asunnossa. Ilta-Sanomien tavoittaman silminnäkijän mukaan Roihuvuorentiellä oli iltakymmenen aikaan ainakin neljä poliisiautoa. Silminnäkijän mukaan yksi mies vietiin poliisiautoon.

– Olimme mieheni kanssa illalla lenkillä noin kello 22 illalla. Läheisen talon kolmannessa kerroksessa paloi valoa. Poliisilla oli menossa iso operaatio. Näimme ainakin neljä poliisiautoa talon edustalla. Näimme, miten poliisi vei lopulta autoon lyhyen ulkomaalaistaustaisen miehen, silminnäkijä kertoo tapahtumapaikan lähellä Ilta-Sanomille.

Hän ei ole ennen lauantai-iltaa huomannut, että kyseinen asunto olisi ollut erityisen rauhaton.

– Kovaa musiikkia sieltä on tosin kuulunut välillä, nainen kertoo.

Poliisi kertoi sunnuntaina, että Itä-Helsingistä otettiin lauantai-iltana kiinni kolme ulkomaalaistaustaista miestä, joita epäillään lapsen törkeästä seksuaalisesta hyväksikäytöstä ja törkeästä raiskauksesta. Poliisi ei ole vahvistanut, että Roihuvuoren operaatio liittyy näihin kiinniottoihin.

”Älytön pettymys ihmisyydelle”

Roihuvuoren alueella liikkuneille ihmisille tiedot epäillyistä seksuaalirikoksista nostivat kovan pettymyksen esiin.

– Älytön pettymyshän tämä on ihmisyydelle nousevatpa epäilyt esiin sitten missä päin maata tahansa, 37-vuotias Matti kertoo.

– Tässä tulee ihan epäuskoinen olo, hän sanoo.

Järkytys ja epäusko olivat monen Helsingin Roihuvuoressa tavatun ihmisen mielessä päällimmäisenä.

– Tärkeintä olisi nyt pitää huolta siitä, lapsilla olisi turvallista elää ja olla, Johanna arvioi.

Poliisin tutkinnassa Helsingissä olevan tapahtumasarjan epäillään tapahtuneen viimeisen kahden kuukauden sisällä.

– Ei tämä hyvältä kuulosta. Itä-Helsinki on ollut kumminkin rauhoittumaan päin, Roihuvuoressa bussia odottanut 23-vuotias mies kertoo huolenaan.

”Ihan hirveitä juttuja tullut ilmi”

Toinen vahva tunne oli hämmennys.

– Kouluissa pitäisi muistutella asioista, koiraansa ulkoiluttanut Teija pohti Helsingin epäilyjen tultua julki.

69-vuotias Timo ei peitellyt tunteitaan.

– Ihan hirveitä juttuja on tullut ilmi. En ota kantaa politiikkaan, mutta palautusta ja oleskeluluvan purkua pitää nyt pohtia.

Perjantaina poliisi kertoi käynnistäneensä Oulussa esitutkinnan neljästä uudesta lapsiin kohdistuneesta seksuaalirikosepäilystä.

Oulun poliisilla on tutkittavana kaikkiaan yhdeksän eri seksuaalirikoshaaraa, joissa kaikki uhrit ovat alaikäisiä tyttöjä. Nuorin uhreista on tiettävästi 12-vuotias.